open-index/open-wikipedia-markdown huggingface dataset:
ZDF

**ZDF** (akronüüm saksa sõnadest **Zweites Deutsches Fernsehen**, stiliseeritud lühend aastast 2001 **2DF**) on Saksamaa avalik-õiguslik televisiooniettevõte, mis haldab samanimelist telekanalit.

Ettevõtte peakontor asub Mainzis.

Kanali tuntuimad saated on uudisteprogramm "heute" ja oli meelelahutusprogramm "Wetten, dass..?".

Aastast 2022 on ettevõtte direktor Norbert Himmler.

ZDF alustas tegevust 1. aprillil 1963.

## Välislingid
* Kanali koduleht
Kölni mark

**Kölni mark** (saksa keeles *Kölner Mark* või *Kölnische Mark*) oli endisaegne kaaluühik, mis oli võrdne 233,856 grammiga. Kölni mark oli hiliskeskaegses Euroopas üks enimkasutatud ja tunnustatumaid kaaluühikuid.

## Vaata ka
*Riia mark
*marknael

## Viited
Olavinlinna

**Olavinlinna** (soome k. *Olavinlinna*, rootsi k. *Olofsborg, Nyslott*) on linnus Soome kaguosas Savonlinna linnas. See on kõige põhjapoolsem keskajal ehitatud linnus, mis on säilinud tänapäevani. Linnusel on kolm torni.

Linnust hakati ehitama aastal 1475 Erik Axelsson Totti eestvõttel ja ehitamise eesmärk oli rajada Rootsi kuningriigi kaitserajatis Moskva suurvürstiriigile alluva Novgorodi vabariigi rünnakute vastu. 

Aastal 1714 Põhjasõjas, Isoviha eel kapituleerus kindlus Moskva tsaaririigile.

Linnus on tänapäeval muudetud turismiatraktsiooniks. Linnuses toimub igal aastal Savonlinna ooperifestival.

## Välislingid

* Olavinlinna Soome rahvusmuuseumi kodulehel
Pariisi Konservatoorium

**Pariisi Konservatoorium** (prantsuse *Conservatoire de Paris*) on Prantsusmaal Pariisis tegutsev kõrgemat teatri-, muusika- ja balletiharidust andev õppeasutus (konservatoorium). Konservatoorium asutati 1795.

1946 jagati konservatoorium kaheks: teatriosakonnaks (prantsuse *[[Conservatoire national supérieur d'art dramatique]]*) ja muusika-balletiosakonnaks (prantsuse *Conservatoire national supérieur de musique et de danse*).

Alates 2010. aastast on konservatooriumi rektor Bruno Mantovani.

## Välislingid
*Konservatooriumi koduleht
Bubba Smith

**Charles Aaron Smith** (enam tuntud nime all **Bubba Smith**; 28. veebruar 1945 Orange, Texas – 3. august 2011 Los Angeles, California) oli USA Ameerika jalgpallur ja näitleja. Ameerika jalgpallurina oli tema mängupositsiooniks *[[defensive end]]*.

Smith mängis kolledžijalgpalli Michigani osariigi ülikoolis. Ta valiti kahel korral Ameerika aasta parimate kolledžijalgpallurite hulka. 1988. aastal võeti ta College Football Hall of Fame'i liikmeks.

1967. aastal alustas ta karjääri Ameerika jalgpalli liigas NFL-is. Smith mängis NFL-is üheksa hooaega ja esindas kolme klubi: Baltimore Colts (1967–1971), Oakland Raiders (1973–1974) ja Houston Oilers (1975–1976). 1967. aasta NFL-i *draft*is valiti ta esimesena Coltsi poolt. 1969. aastal kaotas ta Coltsiga NFL-i finaalmängu Super Bowli New York Jetsile. 1971. aastal alistati aga Dallas Cowboys ja tuldi NFL-i meistriks. Ta valiti kahel korral NFL-i tähede mängule Pro Bowl (1970, 1971). Aastal 1971 valiti ta NFL-i hooaja parimate mängijate sekka (All-Pro). Vaatamata oma kogukusele (201 cm, 120 kg) oli ta üllatavalt liikuv. Ka tema noorem vend Tody Smith (eluaastad 1948–1999) oli Ameerika jalgpallur.

Pärast sportlaskarjääri lõppu hakkas ta tegelema näitlemisega. Tema kõige tuntum rolli oli seersant Moses Hightowerina filmisarjas "Politseiakadeemia" ("Police Academy"). Ta mängis "Politseiakadeemia" kuues esimeses filmis. 1991. aastal mängis ta telesarja "MacGyver" ühes osas, milles tegi kaasa ka üks teine endine Ameerika jalgpallur, Dick Butkus.

Ta leiti 2011. aastal 66-aastaselt surnuna oma kodust Los Angeleses. Tema surma põhjuseks nimetati ravimimürgistus ja südamehaigus. Tema süda kaalus normaalsest kaks korda rohkem. 2016. aastal teatati, et Smithil oli krooniline traumaatiline entsefalopaatia (CTE) ehk krooniline ajukahjustus, mis võib tabada mitmete spordialade sportlasi, sh ameerika jalgpallureid.

## Viited

## Välislingid
*
Adhemar da Silva

**Adhemar Ferreira da Silva** (29. oktoober 1927 São Paulo – 12. jaanuar 2001 São Paulo) oli Brasiilia kolmikhüppaja, kahekordne olümpiavõitja.

Da Silva sündis São Paulos vaeses perekonnas. Ta hakkas kolmikhüppega tegelema 1947. aastal. Saksa treeneri Dietrich Gerneri juhendamisel sai temast kiiresti riigi parim kolmikhüppaja, kes püstitas ka uue Brasiilia rekordi. 1948. aasta Londoni olümpiamängudel saavutas ta kaheksanda koha. 3. septembril 1950 hüppas ta täpselt 16 meetrit, millega kordas jaapanlasele Naoto Tajimale kuulunud maailmarekordit. 1951. aasta Panameerika mängudel Buenos Aireses võitis kuldmedali. Ta võistles ka kaugushüppes, kus saavutas neljanda koha.

1952. aasta Helsingi olümpiamängudel võitis ta kuldmedali uue maailmarekordiga 16.22. Ta hüppas sellel võistlusel üle 16 meetri neljal katsel. Publiku nõudmisel tegi da Silva olümpiastaadionil auringi, mida tol ajal väljakualade sportlased tavaliselt ei teinud.

Teise olümpiavõidu saavutas ta 1956. aasta Melbourne'i olümpiamängudel, kus tema pikim hüpe kandus 16,35 meetrini, mis ületas varem samal võistlusel islandlase Vilhjálmur Einarssoni püstitatud olümpiarekordi üheksa sentimeetriga. Ta tuli esimese brasiillasena kahekordseks olümpiavõitjaks. Viimase maailmarekordi püstitas ta 1955. aasta Panameerika mängudel Méxicos, kui hüppas 16.56.

Aastal 1959 mängis ta Marcel Camus' filmis "Must Orpheus" ("Orfeu Negro"), mis pälvis Cannes'i filmifestivalil parima filmi auhinna Kuldse Palmioksa.

Tema viimasteks olümpiamängudeks jäid 1960. aasta Rooma olümpiamängud, kus ta saavutas 14. koha.

2012. aastal oli ta 12 esimese seas, kes võeti IAAF-i kuulsuste halli liikmeks.

## Maailmarekordid
* 16.00 São Paulos 3. detsembril 1950
* 16.01 Rio de Janeiros 30. septembril 1951
* 16.12 ja 16.22 Helsingis 23. juulil 1952
* 16.56 Méxicos 16. märtsil 1955

## Isiklikud rekordid
* 100 meetri jooks – 11,1
* Kõrgushüpe – 1.85 m
* Kaugushüpe – 7.33 m
* Kolmikhüpe – 16.56 m

## Viited

## Välislingid
* 
*
Luuraja ja luuletaja

**"Luuraja ja luuletaja"** on 2016. aastal valminud Eesti mängufilm. Maailma esilinastus toimus Karlovy Vary filmifestivalil juulis 2016.

2016. aastal käidi Eesti kinodes seda filmi vaatamas 15 399 korda.

## Sisu
Sarmitu salapolitseinik Gustav Tukk kohtub salapärase mustlannaga. Peagi selgub, et tegemist on Venemaa luure poolt talle seatud lõksuga. Et vastase kavatsustele paremini jälile saada, antakse Gustavile käsk suhet jätkata. Kuid ülesanne kipub mehel üle jõu käima, sest eneselegi ootamatult on ta vaenlasesse armunud. Mustlanna vastu tunneb romantilist huvi ka luuletaja Miku Tähn, kes on paras tüütus. Käivituvad protsessid, mis ei tõota ühtegi head lahendust.

## Osatäitjad
*Jan Uuspõld – Gustav Tukk, salapolitseinik
*Rain Tolk – Miku Tähn, luuletaja
*Lana Vatsel – Nala
*Mari Abel – Siiri
*Peeter Jalakas – Kalmer
*Ivo Uukkivi – Lembit
*Pääru Oja – Siim
*Priit Võigemast – Madis
*Nikolai Bentsler – turist
*Ruslan Izmailov – Vitali
*Maksim Demidov – Sergei
*Oleg Rogatšov – Boriss
*Loore Martma – Helle
*Tambet Tuisk – Rasta
*Tõnu Oja – Endel
*Tiina Tauraite – prostituut
*Kersti Tombak – luulesõber

## Viited
Murray Halberg

Sir **Murray Gordon Halberg** (7. juuli 1933 Eketahuna – 30. november 2022 Auckland) oli Uus-Meremaa kesk- ja pikamaajooksja, olümpiavõitja 5000 meetri jooksus (1960).

Nooruses huvitus Halberg ragbist, kuid 1950. aastal vigastas ta raskelt vasakut kätt. Ta ei saanud seetõttu enam ragbit mängida ja hakkas selle asemel tegelema kestvusjooksuga. Tema treeneriks sai Arthur Lydiard. 1951. aastal võitis Halberg Uus-Meremaa noorte meistrivõistlused ühe ja kahe miili jooksus.

1954. aasta Rahvaste Ühenduse mängudel tuli ta ühe miili jooksus viiendaks. 1956. aasta Melbourne'i olümpiamängudel oli ta 1500 meetri jooksus üheteistkümnes.

1958. aasta oli ta esimene Uus-Meremaa jooksja, kes jooksis miilijooksus neljast minutist kiiremini. Samal aastal võitis ta Rahvaste Ühenduse mängudel kolmes miilis kuldmedali ja valiti Uus-Meremaa aasta sportlaseks. 1960. aasta Rooma olümpiamängudel keskendus ta pikematele distantsidele. 5000 meetri jooksus võitis ta kuldmedali ja saavutas 10 000 meetri jooksus viienda koha.

1961. aastal püstitas Halberg neli maailmarekordit. 1962. aasta Rahvaste Ühenduse mängude avatseremoonial oli ta Uus-Meremaa lipukandja. Samadel võistlustel kaitses ta edukalt võitu kolme miilis. Halberg pani tippsportlaskarjäärile punkti 1964. aasta Tōkyō olümpiamängudel, kus lõpetas 10 000 meetri jooksu seitsmendana.

1963. aastal Halbergi loodud sihtasutus, mis kannab tema nime, toetab puudega lapsi. Aastal 1961 sai Halberg sportlike saavutuste eest Briti impeeriumi ordu ja 1988. aastal löödi ta rüütliks.

## Välislingid
* Murray Halberg | olympic.org.nz
* Murray Halberg. The Encyclopedia of New Zealand
*
Ben Jipcho

**Benjamin Wabura Jipcho** (1. märts 1943 Mount Elgoni ringkond – 24. juuli 2020 Eldoret) oli Keenia kergejõustiklane, keskmaajooksja.

Tal oli oluline roll kaasmaalase Kipchoge Keino võidule 1500 meetri jooksus Jim Ryuni ees 1968. aasta suveolümpiamängudel hõredas õhus Méxicos. Loovutades oma võimalused medalile, vedas ta Keinot esimesed 400 meetrit 56 sekundiga ja teise ringi 1.55,3-ga. Kolmandal ringil läks Keino ise juhtima. Finišis edestas ta maailmarekordimeest Ryuni 20 meetriga, mida ei vähendanud ka isegi Ryuni vägev lõpuspurt. Jipcho lõpetas ise kümnendana. Hiljem vabandas Jipcho Ryuni ees, et oli olnud Keinole jäneseks.

1972. aasta suveolümpiamängudel Münchenis võitis ta 3000 meetri takistusjooksus Keino järel hõbemedali. 1973. aasta Aafrika mängudel võitis ta kuldmedali 5000 meetri jooksus ja 3000 meetri takistusjooksus. Ta püstitas takistusjooksus maailmarekordi 8.20,7, mida aga ametliku maailmarekordina ei kinnitatud. 1974. aasta Rahvaste Ühenduse mängudel Christchurchis Uus-Meremaal võitis ta kuldmedali 5000 meetri jooksus ja 3000 meetri takistusjooksus ning pronksmedali 1500 meetri jooksus. 19. juunil 1973 püstitas ta Helsingis 3000 meetri takistusjooksu maailmarekordi 8.19,1. Kaheksa päeva hiljem parandas ta samas kohas rekordit, joostes ajaks 8.13,91. See rekord püsis kuni 1975. aastani, mil selle ületas rootslane Anders Gärderud.

## Isiklikud rekordid
* 3000 meetri takistusjooks – 8.13,91 (1973)
* 1500 meetri jooks – 3.33,16 (1974)
* 5000 meetri jooks – 13.14,3 (1974)

## Välislingid
*
Važa-Phšavela mäetipp

**Važa-Phšavela mäetipp** on Tian Shanis Toxgan Tau mäeahelikus asuva Džengiši mäe läänetipp, Džengiši mäemassiivi üks kõrgemaid mäetippe. 

Mäetipp sai nime 1961. aastal gruusia kirjaniku Važa-Phšavela järgi.

## Asukoht ja kõrgus
Mäetipp asub Kõrgõzstani ja Hiina piiril.

Važa-Phšavelast 2,5 km idakagu suunas jääb Džengiši peatipp (7439 m), vastassuunas – 1,9 km loode suunas asub Nehru mäetipp (6740 m).

Važa-Phšavela mäetipu kõrgus on **6918 m**

## Alpinism
Džengiši peatipp esmavallutati 1956. aastal põhja küljelt. 1961. aastal jõudsid Gruusia alpinistid peatippu (7439 m) uut marsruuti mööda. Marsruut sai alguse Diiki liustikult, sealt tõusti Toxgan Tau mäeaheliku harjale üle 6918-meetrise nimeta mäetipu, millele anti nimeks Važa-Phšavela. 

Hiljem sai marsruut üle Važa-Phšavela tipu kõige populaarsemaks marsruudiks Džengiši peatippu tõusmisel. Baltimaade alpinistid on eranditult kõik just seda klassikalist marsruuti kasutanud. 

Ainuüksi tõusuga Važa-Phšavela tippu piirdutakse vaid juhtudel, kui ilmaolud ei võimalda edasi peatipu suunas liikuda, nii nagu näiteks juhtus see Eesti alpinistide ekspeditsioonis 2008. aastal, kui Priit Joosu ja Hannes Oja jäid vahelaagris Važa-Phšavela juures neljaks ööpäevaks lumetormi kätte.

## Viited

## Välislingid

*ПИК ПОБЕДЫ, ГОД 1961. static.turclubmai.ru
*Džengiši ja Han-Tengri piirkonna reljeefne kaart. Kaardil on numbritega 13, 14, 15 ja 16 tähistatud vastavalt Džengiši idatipp, Džengiši peatipp, **Važa-Phšavela** ja Nehru mäetipp
Porkkala neem

**Pork(k)ala neem** (ka *Pork(k)ala poolsaar*; soome keeles *Porkkalanniemi*, rootsi keeles *Porkala udd*) on neem (poolsaar) Soome lahe põhjaosas Soomes Kirkkonummi asulas.

Neemel oli oluline sõjaline tähtsus, sest paiknedes Soome lahe kõige kitsamas kohas, võimaldas see koos Eestis Naissaarel asunud rannakaitsepatareiga blokeerida laevatee Soome lahe kaudu Leningradi. Neemelt on Eesti Naissaareni 40 km ja Helsingisse 40&nbsp;km. Neeme lähedal asuvatest saartest Naissaareni on 34 km.

Jätkusõja lõpetanud Moskva vaherahuga läks neem rendilepinguga Nõukogude Liidu haldusesse ja sinna rajati Porkkala mereväebaas. Neem pidi jääma Nõukogude Liidu kontrolli alla 50 aastaks, kuid 1950. aastatel toimunud raketirelvastuse kiire arenguga kaotas Porkkala mereväebaas oma sõjalise ja strateegilise tähtsuse ning 1956. aasta jaanuaris anti see tagasi Soomele.

## Viited
Arnold Jackson

**Arnold Nugent Strode Strode-Jackson** (5. aprill 1891 Addlestone – 13. november 1972 Oxford) oli briti keskmaajooksja ja sõjaväelane.

Jackson alustas 1910. aastal õpinguid Oxfordi Ülikoolis. Ta võistles ta mitmel spordialal, muu hulgas sõudmises, jalgpallis ja maahokis, kus ta oli ülikooli meeskonna kapten. Ta võitis Oxfordi–Cambridge'i vahelise miilijooksus kolmel korral ja oli Oxfordi Ülikooli kergejõustikuklubi president.

Rahvusvaheliselt tuntud Jackson sõitis 1912. aasta Stockholmi olümpiamängudele oma kulul. Ameeriklased Norman Taber ja maailmarekordimees Abel Kiviat juhtisid 1500 meetri jooksus peaaegu lõpuni. 50 meetrit enne lõppu tõusis Jackson nende kõrvale ja võitis jooksu ajaga 3.56,8. Esimesed viis meest lõpetasid viie meetri sees. Kiviat ja Taber kaotasid mõlemad 0,1 sekundiga, mistõttu selgitati teised medalisaajad välja fotofinišiga.

1914. aastal värvati ta sõjaväkke. Ta osales Esimeses maailmasõjas jalaväes. Jackson sai sõjas kolm korda haavata ja oli riigi noorim brigaadikindral. Ta pälvis lisaks Teeneteordeni. Sõjas saadud vigastus tegi lõpu tema sportlaskarjäärile. Ta kolis 1945. aastal USA-sse ja sai riigi kodakondsuse. Päris abikaasa Dora (abiellusid 1918) surma 1963. aastal naasis ta Oxfordi, kuhu jäi elu lõpuni.

## Viited

## Välislingid

*
Richard Petty

**Richard Lee Petty** (hüüdnimega **The King**; sündinud 2. juulil 1937 Level Crossis Lõuna-Carolinas) on USA endine autovõidusõitja. Ta võistles NASCAR-i võidusõidusarjas.

Tema isa Lee Petty (eluaastad 1914–2000) oli kolmekordne NASCAR-i meister.

Ta on Dale Earnhardti ja Jimmie Johnsoni kõrval üks kolmest sõitjast, kes on võitnud NASCAR Sprint Cupi kokku seitsmel korral. Petty võitis selle aastatel 1964, 1967, 1971, 1972, 1974, 1975 ja 1979.

Petty on ajaloo edukaim NASCAR-i sõitja. Kokku võitis ta 200 sõitu. 1967. aasta hooajal võitis ta rekordiliselt 27 sõitu, sh kümme järjest. Kokku startis ta 1184 etapil ja jõudis neis esikümnesse üle 700 korral. Aastatel 1971–1989 startis ta järjest 513 võistlusel.

Ta võistles NASCAR-i sarjas aastatel 1958–1992. Tema viimaseks stardiks jäi 1992. aasta hooaja viimane etapp Atlanta Motor Speedwayl.

Ka tema poeg Kyle Petty (sündinud 1960) on osalenud NASCAR-i sarjas.

Ta oli inspiratsiooniks 2006. aasta animafilmi "Autod" ("Cars") tegelane Strip Weathers ehk Kunn, kelle teksti ta filmis dubleeris.

## Välislingid
* Richard Petty koduleht
Fantastilised elukad ja kust neid leida (film)

**"Fantastilised elukad ja kust neid leida"** on 2016. aastal esmalinastunud seiklus- ja fantaasiafilm, mis on lavastatud J. K. Rowlingu samanimelise raamatu ainetel. Film on Harry Potteri filmisarja eellugu; selle režissöör on David Yates, kes lavastas ka neli viimast Potteri filmi. Filmi stsenaariumi kirjutas raamatu autor J. K. Rowling.

Filmi peategelane on Briti võlur Newt Scamander (Eddie Redmayne) ja tegevus toimub 1926. aastal New Yorgis.

Film võitis 2017. aastal parima kostüümi Oscari.

## Näitlejad
* Eddie Redmayne – Newt Scamander
* Katherine Waterston – Porpentina "Tina" Goldstein
* Dan Fogler – Jacob Kowalski
* Alison Sudol – Queenie Goldstein
* Colin Farrell – Percival Graves
* Carmen Ejogo – President Seraphina Picquery
* Ezra Miller – Credence Barebone
* Samantha Morton – Mary Lou Barebone
* Ron Perlman – Gnarlack
* Jon Voight – Henry Shaw, Sr.
* Josh Cowdery – Henry Shaw, Jr.
* Ronan Raftery – Langdon Shaw
* Faith Wood-Blagrove – Modesty Barebone
* Jenn Murray – Chastity Barebone
* Zoë Kravitz – Leta Lestrange
* Johnny Depp – Gellert Grindelwald
Džengiši idatipp

**Džengiši idatipp** (varem **Pobeda idatipp**) on Tian Shanis Toxgan Tau mäeahelikus asuva Džengiši mäemassiivi idapoolseim tipp. 

## Asukoht ja kõrgus
Territoriaalselt jääb mäetipp Kõrgõzstani ja Hiina piirile.

Džengiši idatipust 6,0 km lääne suunas jääb Džengiši peatipp (7439 m), vastassuunas – 4,65 km kirde suunas asub Pik Vojennõh Topografov (6873 m).

Džengiši idatipu kõrgus on **7079 m**

## Alpinism
Kaks aastat pärast Pobeda peatipu esmavallutust (1956) juhtis Igor Jerohhin Moskva alpinistide  ekspeditsiooni Pobedale, mille käigus 44 alpinisti tõusid Pobeda idatipule (vene keeles "вершинa Восточная Победа") ja 7 neist liikusid mäeharjapidi edasi peatipule. Ajakirjandusele teatas Jerohhin, et seitsmetuhandelisele tõusid korraga 44 inimest, andes mõista, et tema juhtimisel püstitati uus massilisuse rekord tipputõusudel seitsmetuhandelistele (1956. aastal käis Muztagata tipus 31 alpinisti). Tegelikult tõusti idatippu kahe rühmaga päevase vahega: 9. augustil käis tipus 28 ja 10. augustil 1958 16 inimest.

## Viited
Reas

**Reas** oli eestlane, kes Norra saaga andmetel ostis eestlaselt Klerkilt ühe kitse eest Olav Tryggvasoni, kes sai hiljem Norra kuningaks. Saaga andmetel olevat see tehing toimunud Lindanisas (eestlaste maalinn, mis asus praeguse Toompea kohal). 

Rease järgi on nimetatud Eesti esimene muinaseesti võitlusselts Reas (vt ajaloo taaskehastamine).
Džengiši mäemassiiv

**Džengiši mäemassiiv** on Tian Shanis Toxgan Tau mäeahelikus asuv mäemassiiv. 

## Asukoht ja kõrgus
Territoriaalselt jääb massiiv Kõrgõzstani ja Hiina piirile.

### Massiivi kõrgeimad mäetipud
*Džengiši peatipp (7439 m)
*Džengiši idatipp (7079 m) 
*Važa-Phšavela mäetipp (6918 m) 
*Nehru mäetipp (6740 m) 

## Viited

## Välislingid
*Džengiši ja Han-Tengri piirkonna reljeefne kaart. Kaardil on numbritega 13, 14, 15 ja 16 tähistatud vastavalt Džengiši idatipp, Džengiši peatipp, Važa-Phšavela ja Nehru mäetipp
Zzyzx

**Zzyzx** [ˈzaɪzɪks] on asula USA-s California osariigis San Bernardino maakonnas. Asula paikneb Mojave kõrbe looduskaitsealal (*Mojave National Preserve*). Lähim suurim asula on Baker, mis asub 11 kilomeetri kaugusel põhjas. Asulasse viib kiirteelt Interstate 15 7,2 kilomeetri pikkune kõrvalmaantee Zzyzx Road.

Nime Zzyzx andis sellele 1944. aastal metodist Curtis Howe Springer, kes väitis, et "Zzyzx" peaks olema inglise keele sõnaraamatus viimane sõna. Ta rajas sinna mineraalkuumaveeallikate juurde tervisekeskuse.

1974. aastal läks piirkond riigi valdusse. Praegu haldab seda Rahvusparkide Teenistus. Alates 1976. aastast on California Osariigi Ülikool uurinud seal kõrbeökoloogiat.

## Viited

## Välislingid
Nothing

**Nothing** (inglise keeles 'eimiski') on püsielaniketa asula USA-s Arizona osariigis Mohave maakonnas. See asub maantee U.S. Route 93 ääres Phoenixist umbes 160 kilomeetrit loodes. Lähimad asustatud kohad on kirdes asuv Bagdad ja põhjas asuv Wikieup.

Asula rajati 1977. aastal. Nothingis on asunud bensiinijaam ja väike pood.

Arizona Teeamet on paigaldanud Nothingisse ühe neljast maanteel Route 93 paiknevast telefonikabiinist.

## Välislingid
* "Nothing, Arizona: Nothing, Arizona". RoadsideAmerica.com
Holstebro

**Holstebro** on linn Taanis Kesk-Jüütimaa piirkonnas, Holstebro valla keskus.

2014. aasta andmete kohaselt on Holstebro elanike arv 34 873. Linna pindala on 800,19&nbsp;km².
 
## Ajalugu
Holstebro linn tekkis jõe koolmekohale, kuhu hiljem ehitati sild. Arvatakse, et linna nimi tuleb  taanikeelsest väljendist *holdested ved broen* ('puhkepaik silla juures').

Holstebrod on esmamainitud Ribe linna piiskopi Thyge kirjas 1274. aastal. Suur tulekahju 1552. aastal hävitas linnas palju vanu hooneid.

## Tänapäev
Holstebro on üks Lääne-Jüütimaa kaubandus-, tööstus- ja kultuurikeskusi. Seal toodetakse töödeldud toitu, rauatooteid, masinaid, puidutooteid, mööblit, kangaid ja kemikaale.

Holstebro kesklinnas, mõlemal pool Storå jõge, on suur kõnniteede võrgustik (*gågader*). Selles piirkonnas on mitmekesine ostukeskkond, maalilised ehitised ja skulptuurid, sealhulgas Holstebro kirik ja Holstebro raekoda.

Aastatel 1997–2009 tegutses linnas rahvusvaheliselt tunnustatud balletitrupp Peter Strauss Ballett ja senini on seal tegevuskunsti teater Odin Teatret. Linnas on ka muuseume, sealhulgas Holstebro Kunstimuuseum ja Holstebro Muuseum.

## Viited

## Välislingid
* Turismiinfo(*taani, inglise ja saksa keeles*)
Krassikovštšina

**Krassikovštšina** on küla Venemaal Pihkva oblastis Pihkva rajoonis Serjodka vallas. Asub Pihkvast umbes 30 km põhja pool.
Kaasani sõjaväeringkond

**Kaasani sõjaväeringkond** (vene keeles *Казанский военный округ*, *КазВО*) oli aastatel 1864–1918 ja 1945–1946 Venemaa keisririigi ja Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 1864. aastal ja see selle koosseisu kuulusid Astrahani, Kaasani, Pensa, Permi, Saratovi, Simbirski ja Vjatka kubermang. 1881. aastal liideti sellega kaotatud Orenburgi sõjaväeringkonna alad. Esimese maailmasõja alguses formeeriti sõjaväeringkonna baasil 4. armee, mille ülemaks nimetati senine sõjaväeringkonna vägede juhataja parun Anton von Saltza. Pärast kaotust Kraśniki lahingus ennistati von Saltza endisele ametikohale. Sõjaväeringkond kaotati 4. mail 1918 ning selle asemel moodustati Volga sõjaväeringkond ja Uurali sõjaväeringkond. 

9. juulil 1945 moodustati Kaasani sõjaväeringkond uuesti. Selle koosseisu kuulusid Kirovi oblast ning Tatari ANSV, Udmurdi ANSV, Mari ANSV ja Tšuvaši ANSV. Sõjaväeringkonna eluiga jäi lühiajaliseks ja see kaotati juba 4. veebruaril 1946.

Sõjaväeringkonna valitsus (staap) asus Kaasanis.

## Kaasani sõjaväeringkonna vägede juhatajad 1864–1914
*1864–1865 kindraladjutant kindralleitnant Robert Alexander von Knorring
*1865–1867 kindralleitnant (a-st 1867 jalaväekindral) Konstantin Romanovitš Semjakin
*1867–1872 kindraladjutant kindralleitnant (a-st 1869 jalaväekindral) Boriss Grigorjevitš Glinka-Mavrin
*1872–1882 kindralleitnant (a-st 1873 jalaväekindral) Andrei Ossipovitš Brunner
*1882–1901 kindraladjutant kindralleitnant (a-st 1883 jalaväekindral) Grigori Vassiljevitš Meštšerinov
*1901–1905 jalaväekindral Andrei Ivanovitš Kositš
*1905–1907 jalaväekindral Ivan Aleksandrovitš Karass
*1907–1912 kindralleitnant (a-st 1910 jalaväekindral) Aleksandr Genrihhovitš Sandetski
*1912–1914 jalaväekindral parun Anton von Saltza
*1914 jalaväekindral parun Anton von Saltza (2. kord)

## Kaasani sõjaväeringkonna peaülemad 1914–1918
*1915 jalaväekindral Platon Aleksandrovitš Geisman
*1915–1916 jalaväekindral Aleksandr Genrihhovitš Sandetski
*1917 jalaväekindral Aleksandr Zahharovitš Mõšlajevski
*1917 polkovnik Pavel Aleksandrovitš Korovitšenko
*1917 kindral Dobrõnin
*1917–1918 praporštšik Nikolai Jevgenjevitš Jeršov

## Kaasani sõjaväeringkonna vägede juhatajad 1945–1946
*1945 kindralleitnant Pjotr Ivanovitš Ljapin
*1945–1946 kindralpolkovnik Nikolai Ivanovitš Gussev
Sunset Boulevard

**Sunset Boulevard** on tänav (bulvar) USA-s Californias Los Angelese maakonnas. See saab alguse Figueroa Streetilt Los Angelese kesklinnas ja lõpeb maantee Pacific Coast Highway juures Vaikse ookeani rannikul Pacific Palisadesis. Tänavaga kulgeb paralleelselt Hollywood Boulevard. West Hollywoodi läbivat lõiku nimetatakse Sunset Stripiks.

Tänava pikkus on 35 kilomeetrit. Tänav kulgeb ligikaudu mööda mägede äärealasid, mis moodustavad Los Angelese nõo põhjapiiri. Tänav kulgeb muu hulgas läbi Hollywoodi, West Hollywoodi ja Beverly Hillsi. Tänaval on kogu selle ulatuses vähemalt neli rada. Tänav on kohati käänuline ja ohtlik. Ansambel Jan and Dean avaldas näiteks 1964. aastal laulu "Dead Man's Curve", mis viitab ühele järsule kurvile tänaval, kus Jan Berry oleks liiklusõnnetus peaaegu surma saanud.

Tänava järgi on saanud pealkirja Billy Wilderi 1950. aasta film "Päikeseloojangu bulvar" ("Sunset Boulevard").

## Viited

## Välislingid
Tuplet

***Tuplet*** (inglise keeles *tuplet*), ka **vältuste erijaotus**, ka **tinglik jaotus** on muusikas sama helivältuse jaotuste aluseks olevate erinevate algarvuliste astme aluste suhe.

*Tuplet*-i näited on 
* duool - sama helivältus on jagatud kaheks võrdseks helivältuseks näiteks kolme või viie võrdse helivältuse vastu
* triool - sama helivältus on jagatud kolmeks võrdseks helivältuseks näiteks kahe, nelja, viie või seitsme võrdse helivältuse vastu
* kvartool - sama helivältus on jagatud neljaks võrdseks helivältuseks näiteks kolme, viie või seitsme võrdse helivältuse vastu
* kvintool - sama helivältus on jagatud viieks võrdseks helivältuseks näiteks nelja, kuue või seitsme võrdse helivältuse vastu
* sekstool - sama helivältus on jagatud kuueks võrdseks helivältuseks näiteks nelja, viie või seitsme võrdse helivältuse vastu
* septool - sama helivältus on jagatud seitsmeks võrdseks helivältuseks näiteks kolme, nelja, viie, kuue, kaheksa või üheksa võrdse helivältuse vastu

Noodikirjas tähistatakse *tuplet*-eid helivältuse jaotuse aluseks olevate erinevate algarvuliste astme aluste suhtena, mida tähistab helivältuste seeria kohale või alla kirjutatud jaotussuhet tähistav arv või murdarv. Lisaks võib *tuplet* olla tähistatud ka sidejoone, klambri või sidekaarega. 

Lähtuvalt lääne muusika noodikirja traditsioonist lähtutakse *tuplet*-i üleskirjutamisel lähimast kahe astmel olevast jaotusest. 

Näiteks jaotus kolmeks ehk triool kirjutatakse suhtes 2-noodilisse, jaotus viieks ehk kvintool, kuueks ehk sekstool ning seitsmeks ehk septool suhtes 4-noodilisse gruppi jne.

Punktiga helivältuse puhul 4- ja 5-noodiline grupp kirjutatakse suhtes 3-noodilise ning 7-...11-noodiline grupp suhtes 6-noodilise grupi vältusega. Erandiks on punktiga noodi jaotumine 3 asemel 2-ks, kus kasutatakse suurema nootide arvuga põhijaotuse vältusi.

## Mõiste
Oxford Music Online määratleb tupleti mõiste järgmiselt: "Tuplet on taktimõõdu aluseks olevat lööki jaotavate nootide arvu ajutine kasvamine või kahanemine. Tupleteid märgitakse tavaliselt arvu või arvude suhtena, mis näitab löögi jooksul esitatavate nootide arvu." (*Tuplet. A temporary increase or decrease in the number of notes subdividing a beat from what is standard for a given time signature. Tuplets are usually notated with a numeral or ratio that indicates the number of notes to be performed within the beat.*)

Inglise keeles kasutatakse *tuplet*-i mõiste selgitamiseks ka kohati ekslikke sõnu 'irratsionaalne rütm või rühmitamine' (*irrational rhythm or grouping*), 'tehislik jaotamine või rühmitamine' (*artificial division or grouping*), 'ebanormaalne jaotus' (*abnormal division*), 'irregulaarne rütm' (*irregular rhythm*), 'grupeto' (*gruppetto*), 'meetrumiväline rühmitamine (*extra-metric groupings*) või harvem ka 'meetrumivastane rütm' (*contrametric rhythm*).

## Vaata ka
* helivältus

## Viited
Lost Springs

**Lost Springs** (inglise keeles 'Kadunud allikas') on linn USA-s Wyomingi osariigisConverse'i maakonnas.

Lost Springs asub maantee U.S. Route 18 ääres Suurel tasandikul. Valitseb külmade ja kuivade talvede ning soojade ja võrdlemisi sajuste suvedega kliima. Jaanuaris langeb madalaim keskmine õhutemperatuur −12 °C-ni ja juulis tõuseb kõrgeim keskmine õhutemperatuur 30 °C-ni. Sajab 345 millimeetrit aastas.

2010. aasta USA rahvaloenduse kohaselt elas seal neli inimest. 2000. aasta andmetel oli elanikke aga 1, millega oli see ainus linn USA-s, kus elas ainult üks inimene.

Lost Springsi linnapea on Leda Price. Lost Springsis asuvad postkontor, kauplus ja linnavalitsushoone. Linnast möödub Chicago and North Western Transportation Company raudtee haruliin.

## Ajalugu

Lost Springsi piirkonda rajati asula 1880. aastatel. See on saanud nime selle järgi, et raudteetöölised ei suutnud leida selle ala maakaardil märgitud allikat.

Lost Springs sai linnaõigused 1911. aastal. 1910. aastate alguses elas seal üle 200 inimese, kellest suurem osa töötas lähedal asuvas Rosini kivisöekaevanduses. Sel ajal asus seal mitu ettevõtet ja pank. 1914. aastal hakkas ilmuma linna oma ajaleht Lost Springs Times. Pärast seda, kui kaevandus umbes 1921. aastal suleti, hakkas elanike arv linnas kiiresti vähenema. 1930. aastal lõppes tegevus ka lähedal asuval Lance Creeki naftaväljal. 1930. aastaks oli elanike arv vähenenud 65-ni ja 1940. aastaks 38-ni.

1960. aastaks oli elanike arv vähenenud juba viieni. 1976. aastal nimetati seda USA väikseimaks linnaõigustega linnaks.

Aastatel 1923–1928 töötas linnas keskkool.

## Viited

## Välislingid
* "Next Exit, Main Street" - Lost Springs, WY. Population: 1". YouTube.com
Doni sõjaväeringkond

**Doni sõjaväeringkond** (vene keeles Донской военный округ, Донской ВО) oli aastatel 1945–1946 ja 1949–1953 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 9. juulil 1945, mil Põhja-Kaukaasia sõjaväeringkond jagati kolmeks sõjaväeringkonnaks. Uude sõjaväeringkonda kuulusid Astrahani, Rostovi ja Stalingradi oblast. 4. veebruaril 1946 ühendati see koos Kubani ja Stavropoli sõjaväeringkonnaga taas Põhja-Kaukaasia sõjaväeringkonnaks. 22. augustil 1949 jagati viimane kaheks: Doni ja Põhja-Kaukaasia sõjaväeringkonnaks. Selle territooriumi moodustas Astrahani, Rostovi ja Stalingradi oblast. 9. novembril 1953 liideti Doni sõjaväeringkond lõplikult Põhja-Kaukaasia sõjaväeringkonnaga.

Sõjaväeringkonna staap asus Rostovis.

### Doni sõjaväeringkonna vägede juhatajad

*1945–1946 kindralpolkovnik Pavel Aleksejevitš Belov
*1949–1951 kindralpolkovnik Vladimir Zahharovitš Romanovski
*1951–1953 kindralpolkovnik Nikanor Dmitrijevitš Zahvatajev
Kubani sõjaväeringkond

**Kubani sõjaväeringkond** (vene keeles Кубанский военный округ, Кубанский ВО) oli aastatel 1945–1946 Nõukogude Liidu NSV Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 9. juulil 1945, mil Põhja-Kaukaasia sõjaväeringkond reorganiseeriti kolmeks sõjaväeringkonnaks. Kubani sõjaväeringkonda kuulus Krasnodari krai. 4. veebruaril 1946 ühendati see koos Doni ja Stavropoli sõjaväeringkonnaga taas Põhja-Kaukaasia sõjaväeringkonnaks.

### Kubani sõjaväeringkonna vägede juhataja

*1945–1946 kindralpolkovnik Pavel Aleksejevitš Kurotškin
Stavropoli sõjaväeringkond

**Stavropoli sõjaväeringkond** (vene keeles Ставропольский военный округ, Ставропольский ВО) oli aastatel 1945–1946 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 9. juulil 1945, mil Põhja-Kaukaasia sõjaväeringkond reorganiseeriti kolmeks sõjaväeringkonnaks. Stavropoli sõjaväeringkonda kuulusid Stavropoli krai, Groznõi oblast, Kabardiini ANSV ja Põhja-Osseedi ANSV. 4. veebruaril 1946 ühendati see koos Doni ja Kubani sõjaväeringkonnaga taas Põhja-Kaukaasia sõjaväeringkonnaks.

### Stavropoli sõjaväeringkonna vägede juhatajad

*1945–1946 kindralleitnant Ivan Terentjevitš Korovnikov
*1946 kindralleitnant Vsevolod Fjodorovitš Jakovlev
Felix von Berg

**Felix Johannes von Berg** (24. juuni (ukj 6. juuli) 1868 – 18. veebruar 1932) oli põllumees ja mõisnik.

## Elulugu
Ta põlvnes XVIII sajandi lõpul Saksimaalt Zwickaust Liivimaale siirdunud literaadiperekonnast. Sündis arst Karl Ernst von Bergi (1830−1888) ja Wilhelmine Friederike Julie von Siversi (1834–1908) pojana; tema vanavanaisa oli Liivimaa kindralsuperintendent Karl Ernst von Berg (1773−1833). 

Õppis aastatel 1879−1885 Tallinna Rüütli- ja Toomkoolis. Seejärel oli põllumees Harmi ja Suure-Konguta mõisas. 1890−1892 tudeeris Leipzigi ja Halle ülikoolis põllumajandust. 1892. aastal oli ta põllumees Vana-Kuuste mõisas.

## Mõisavaldused
1896. aastal ostis ta Pärnumaal Are mõisa, mille kinkis ära 1904. aastal. 1903. aastal omandas Tartumaal Rannu mõisa, mida pidas kuni võõrandamiseni 1919. aastal.

## Perekond
Abiellus 16. (ukj 29. mail) 1903 Amalie (Anna) Annette Fanny Marie von Grotega. Sellest liidust sündis viis poega ja viis tütart.
## Viited

## Välislingid
*Felix von Berg võrguküljel Geni.com
*Väljavõte Liivimaa rüütelkonna genealoogilisest käsiraamatust
Kalinini sõjaväeringkond

**Kalinini sõjaväeringkond** (vene keeles Калининский военный округ, Калининский ВО) oli aastatel 1938–1940 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 28. juulil 1938 ja selle territooriumiks oli esialgu Kalinini ja Jaroslavli oblast. A-st 1939 moodustas sõjaväeringkonna Kalinini ja Smolenski oblast. Sõjaväeringkond saadeti laiali 11. juulil 1940. Selle endine territoorium liideti Lääne erisõjaväeringkonna, Balti ja Moskva sõjaväeringkonnaga.

Sõjaväeringkonna staap asus Kalininis.

### Kalinini sõjaväeringkonna vägede juhatajad

*1938–1939 diviisikomandör Ivan Vassiljevitš Boldin
*1939–1940 2. järgu armeekomandör Vsevolod Fjodorovitš Jakovlev
Artie Lange

**Artie Lange** (õieti **Arthur Steven Lange, Jr.**; sündinud 11. oktoobril 1967 Livingstonis New Jersey osariigis) on Ameerika Ühendriikide näitleja.

## Välislingid
*
Dobrutši

**Dobrutši** on küla Venemaal Pihkva oblasti Oudova rajoonis Dobrutši valla keskus. Asub Oudovast 18 km kirdes.

Külast 5 km kaugusel asub Dobrutši raudteejaam 2012. aastal suletud Oudova-Slantsõ raudteeliinil.

Külas tegutseb lehmafarm Dobrutši-2.

## Viited
Voroneži sõjaväeringkond

**Voroneži sõjaväeringkond** (vene keeles Воронежский военный округ, ВВО) oli aastatel 1945–1946 ja 1949–1960 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 9. juulil 1945. Selle staap formeeriti Orjoli sõjaväeringkonna ja 6. armee baasil. Sõjaväeringkond hõlmas Kurski, Orjoli, Tambovi ja Voroneži oblasti territooriumi.4. veebruaril 1946 liideti sõjaväeringkond Moskva sõjaväeringkonnaga. Uuesti loodi sõjaväeringkond 28. mail 1949. Kuni 1954. aastani oli territoorium sama mis aastatel 1945–1946, siis aga moodustas selle Balašovi, Belgorodi ja Lipetski oblast. Saadeti laiali 18. augustil 1960 ning selle territoorium ja väed liideti Moskva sõjaväeringkonnaga.

Sõjaväeringkonna staap asus Voronežis.

### Voroneži sõjaväeringkonna vägede juhatajad

*1945–1946 kindralpolkovnik Vladimir Zahharovitš Romanovski
*1949–1955 kindralpolkovnik Mihhail Stepanovitš Šumilov
*1955–1957 kindralpolkovnik Afanassi Pavlantjevitš Beloborodov
*1957–1960 kindralpolkovnik Andrei Matvejevitš Andrejev
Thbilisi sõjaväeringkond

**Thbilisi sõjaväeringkond** (vene keeles Тбилисский военный округ, ТбВО) oli aastatel 1945–1946 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond moodustati 9. juulil 1945 Taga-Kaukaasia rinde baasil. Selle territooriumi moodustasid Armeenia NSV ja Gruusia NSV. Kuni 1945. aasta novembrini kuulus selle koosseisu ka Nahhitševani ANSV. 25. mail 1946 ühendati väekoondis koos Bakuu sõjaväeringkonnaga Taga-Kaukaasia sõjaväeringkonnaks.

Sõjaväeringkonna staap asus Thbilisis.

### Thbilisi sõjaväeringkonna vägede juhatajad

*1945–1946 kindralpolkovnik Sergei Georgijevitš Trofimenko
*1946 kindralleitnant Mihhail Ivanovitš Ozimin
Bakuu sõjaväeringkond

**Bakuu sõjaväeringkond** (vene keeles Бакинский военный округ, Бакинский ВО) oli aastatel 1945–1946 Nõukogude Liidu relvajõudude koosseisu kuulunud piirkondlik operatiiv-strateegiline väekoondis.

Sõjaväeringkond formeeriti 9. juulil 1945 Taga-Kaukaasia rinde ja selle staap 69. armee baasil. Selle territooriumi moodustasid Aserbaidžaani NSV ja Dagestani ANSV. 1945. aasta novembrist kuulus selle koosseisu ka Nahhitševani ANSV. 25. mail 1946 ühendati väekoondis koos Thbilisi sõjaväeringkonnaga Taga-Kaukaasia sõjaväeringkonnaks.

Sõjaväeringkonna staap asus Bakuus.

### Bakuu sõjaväeringkonna vägede juhatajad

*1945 kindralpolkovnik Vladimir Jakovlevitš Kolpaktši
*1945–1946 armeekindral Ivan Ivanovitš Maslennikov
Žõvotivka

**Žõvotivka** (ukraina keeles Животівка) on küla Ukrainas Vinnõtsja oblastis Orativi rajoonis. Elanike arv on 816.
Aare Soome

**Aare Soome** (21. mai 1937 Paide – 7. juuli 2014 Tallinn) oli eesti ajakirjanik, sportlane, Eesti Piirivalve ohvitser aastatel 1994–2001.

Aare Soome sündis Türi notari Voldemar Soome peres teise lapsena, õppis Lokuta põhikoolis ja Türi 1. Keskkoolis. Ta õppis 1955–1960 Tartu Riiklikus Ülikoolis, lõpetas õigusteaduse *cum laude*.

Ta oli Eesti noorte meister käimises aastatel 1954 ja 1955. Kuulus TRÜ korvpallimeeskonda. Töötas korvpallitreenerina Raplas.

Aastatel 1960–1963 töötas Rapla rajooni täitevkomitee sekretärina. 1963–1964 pühendus korvpallitreeneri tööle spordiühingus Jõud, viies Rapla Jõu meeskonna kõrgliigasse Eesti 8 parema hulka.

1964–1966 töötas Aare Soome Eesti Televisiooni "Aktuaalse kaamera" ja spordisaadete korrespondendina. 1974–1984 töötas korrespondendi ja vanemtoimetajana Eesti Raadios, toimetades populaarseid saateid "Teist ja teile", "Perekond ja kodu", "Keskööprogramm".

1990 astus Rahvarindesse. 1992 läbis ta Tallinna Piirivalve Kooli ning alustas tööd Piirivalveametis infoosakonna spetsialistina. Tallinna Piirivalve Koolis pidas ta loenguid kursantidele Eesti riigi kujunemisest ja poliitikast, töötas kaastoimetajana ajakirjas Politseinik. 1994. aasta veebruaris määrati ta Piirivalve pressiesindajaks, hiljem teabeohvitseriks. Kuulus Eesti Piirivalve Ohvitseride Kogusse. Aastal 2000 määrati talle kapteni auaste, 2001 läks erru.

## Viited

## Kirjandus
Saade sarjast "Mees mitme tahuga". "Johannes Türn – malemeister, laulumees, keeleoskaja". Eesti Raadio, 8. veebruar 1970
*Saade sarjast "Keskööprogramm". "Salme Raadik". Eesti Raadio, 19. mai 1980
*Saade sarjast "Eesti piir on Eesti asi": "Eesti piir on Eesti asi. 01". Eesti Raadio, 25. mai 1993

## Välislingid
*Aare Soome sporditulemused
Pequeño Alpamayo

**Pequeño Alpamayo** on mäetipp Andides Cordillera Reali mäeahelikus.

Territoriaalselt asub mäetipp La Pazi departemangus Boliivias.

Tipu kõrgus on **5425 m**. Väikese suhtelise kõrguse tõttu ei klassifitseeru ta mäeks (tema topograafiline prominentsus on vaid 165 m).

Pequeño Alpamayo asub Condoriri mäetipust (5648 m) 3,1 km lääne suunas.

## Alpinism
Mäe esmavallutajaks loetakse Lõuna-Aafrika Vabariigi mägironijaid Irene ja Keith Whitelocki, kes jõudsid tippu 1962. aastal.

### Eesti alpinistide tipputõusud
*2012 – Priit Melnik, Pille Saluvere

## Vaata ka
*Alpamayo

## Viited

## Välislingid
*Pequeño Alpamayo (Condoriri Group). summitpost.org
Eestinkylä

**Eestinkylä** (soome *Eestinkylä*, rootsi *Estby*) on küla Soomes Uusimaa maakonnas Kirkkonummi vallas. Asub Kirkkonummist umbes 5 km lõuna pool.

Küla nimi on tunnistus keskaegsest Eesti mõjust.

2011. aastal oli külas 718 elanikku.

Külas asub kohalikke toiduaineid ja käsitööd müüv kauplus Maatilapuoti.

## Viited
Leena Krohn

**Leena Elisabeth Krohn** (sündinud 28. veebruaril 1947 Helsingis) on Soome kirjanik.

1987 ilmus eesti keeles Piret Saluri tõlkes "Inimkuues". 

1992. aastal sai ta Finlandia kirjandusauhinna "Matemaatilised olendid ehk jagatud unenäod" eest (eesti keeles ilmunud 2008; ISBN 9789949431625). 

Tema lugusid ilmus ajakirjas Sina ja Mina. 

Aastal 1997 pälvis ta Pro Finlandia teenetemärgi, 2013. aastal Aleksis Kivi auhinna ja 2017. aastal Eino Leino auhinna.
Tocllaraju

**Tocllaraju** on mägi Andides Cordillera Blanca mäeahelikus. 

## Asukoht ja kõrgus
Halduslikult asub mägi Ancashi piirkonnas Peruus.

Ta jääb Nevada Palcaraju mäetipust (6180 m) 3,65 km loode suunas.

Tocllaraju kõrgus on **6034 m**. Ta on Cordillera Blanca mäeaheliku kõrguselt 15. tipp (kui arvestada tippe topograafilise prominentsiga üle 400 m). 

## Alpinism
Mäe esmavallutajaks loetakse Saksa alpiniste Walter Brechti ja Hans Schweizerit , kes jõudsid tippu 31. juulil 1939. aastal. Nende marsruut läks Honda orust mööda mäe loodeharja.

Esmatõus Ishinca orust mööda mäe loodeharja (nüüd loetakse klassikaliseks marsruudiks) tehti 7 augustil 1963. Tipus käis kuus alpinisti.

### Eesti alpinistide hukkumine
Eesti alpinistide neljaliikmeline grupp koosseisus Tarmo Riga, Jane Riga, Allan Valge ja Annemai Märtson üritas 2015. aasta juunis tõusta klassikalist marsruuti mööda Tocllaraju tippu. Marsruut algas Ishinca baaslaagrist (4350 m). 6 juunil tõusti tipulaagrisse, mis tehti 5300 m kõrgusele liustikule. Tipupäeva hommikul 7. juunil väljuti kell 2.45. Liiguti heas tempos. Umbes kell 6.30 jõuti järsuma nõlvani, umbes 5900 m kõrgusel. Nõlvast umbes 10 meetri kaugusel oli näha jääpragu. Nõlval oli selge rada ning seda mööda oli vahetult tõusnud kaks prantsuse alpinisti, kellega eesti
grupil oli silmside. Liiguti ühes neljainimese seongus. Ootamatu lumesilla varisemise tõttu hukkusid lume- ja jäärusude all Tarmo Riga, Jane Riga ja Allan Valge. Neljas alpinist Annemai Martson jäi ellu, kuid ise iseseisvalt sügavast jääpraost välja ei pääsenud. Ta päästsid järgmisel päeval Peruu mägipäästjad.

## Viited

## Välislingid

*Tocllaraju. summitpost.org
*Tocllaraju. ajaveeb.alpinism.ee
Hollywood Hills

**Hollywood Hills** on piirkond USA-s California osariigis Los Angeleses, osa Santa Monica mägedest.

See piirneb põhjas Studio City, Universal City ja Burbankiga, põhjas ja idas Griffith Parkiga, kagus Los Feliziga, lõunas Hollywoodiga ning läänes Hollywood Hills Westiga. Hollywood Hillsi läbib maantee U.S. Route 101.

Hollywood Hillsis paiknevad Forest Lawn Memorial Park, Hollywoodi veehoidla ja Hollywood Bowl. Hollywood Hills pakub kauneid vaateid Los Angelesele. Seal elab palju avaliku elu tegelasi.

2011. aastal avaldas Soome ansambel Sunrise Avenue laulu "Hollywood Hills".
Kaleva (ajaleht)

**Kaleva** on Soome sõltumatu päevaleht, mis ilmub Oulus. 

Ajaleht ilmub seitsmel päeval nädalas.

2013. aastal oli lehe keskmine trükiarv 69 540, leht on tiraažilt Soomes neljas.  

Ajalehe asutas Juho Raappana aastal 1899. 

Alates 14. veebruarist 2015 ilmub leht tabloidformaadis.

## Peatoimetajad

* Juho Raappana 1899–1904
* Jaakko Tervo 1904–1910
* Kaarlo Sovijärvi 1910–1914
* Jaakko Laurila 1914–1917
* Heikki Kokko 1917–1918
* Jussi Oksanen 1919–1925 
* Frans Keränen 1925–1928
* Heikki Hyppönen 1928–1929
* Jussi Oksanen 1930–1944
* Valde Näsi 1945–1966
* Esko Saarinen 1966–1976
* Erkki Teikari 1976–1977
* Teuvo Mällinen 1977–2001
* Risto Uimonen 2001–2008
* Markku Mantila 2009–2014
* Kyösti Karvonen 2014–

## Välislingid

*Ajalehe koduleht
Nun Kun

**Nun Kuni mäemassiiv** on Himaalajas asuv mäemassiiv. 

Territoriaalselt jääb massiiv Jammu ja Kashmiri osariiki Indias.

## Massiivi kõrgeimad mäetipud
*Nun (7135 m)
*Kun (7077 m)
*Pinnacle Peak (6930 m)
Voldemar Soome

**Voldemar Soome** (23. august 1901 Tartu – 18. oktoober 1956 Göteborg) oli Türi linna notar aastatel 1929–1944.

Ta lõpetas aastal 1922 Hugo Treffneri Gümnaasiumi. Seejärel õppis Tartu Ülikoolis õigusteadust, mille lõpetas 1927. aastal *cum laude*. Enne Türil notarina tööleasumist töötas Narvas ja Rakveres kohtutäiturina. Türi vaeslastekohtu esimees. Abielus 1923–1943 Helmi-Johanna Soomega (sünd. Grosswald), kellega sündisid lapsed Ülo, Ilmari ja Aare. 

Kuulus Kaitseliitu, osales ka muudes kodanikualgatuslikes organisatsioonides. Põgenes 1944 punaste võimu eest Rootsi. Elas, töötas ja suri Göteborgi Partille linnaosas. Rootsis sündisid teisest abielust lapsed Kaie ja Jaan.

## Välislingid
*Kohtuministri otsusega on neil päevil kinnitatud Türi linna notariks Woldemar Soome,. Päewaleht, nr. 102, 17 aprill 1929.
*Raharaiskaja vallasekretär tabati Türil. Tabamine sündis Türi notari W. Soome korteris. Sakala, nr. 111, 29 september 1932.
*Album Academicum Universitatis Tartuensis 1918-1944
Marion Rung

**Marion Evi Munck** (neiupõlvenimega **Rung**; sündinud 7. detsembril 1945 Helsingis) on soome poplaulja.

Ta esindas Soomet 1962. aasta Eurovisiooni lauluvõistlusel lauluga "Tipi-tii" ja saavutas nelja punktiga seitsmenda koha.

1973. aastal esindas ta Eurovisiooni lauluvõistlusel Soomet teist korda ning sai seekord lauluga "Tom Tom Tom" 93 punkti ja kuuenda koha. See on Soome kõigi aegade paremuselt teine tulemus Eurovisiooni lauluvõistlusel. Tähelepanuväärne on ka see, et mõlemal korral – aastatel 1962 ja 1973 – toimus Eurovisiooni lauluvõistlus Luksemburgis ja mõlemal korral esitas Rung oma laulu võistlusel esimesena.

Aastatel 1974 ja 1980 võitis ta Sopoti rahvusvahelise lauluvõistluse ning 1980. aastal lisaks Intervisiooni lauluvõistluse.

Väljaspool Soomet on ta saavutanud suurt tuntust ka Saksamaal.

Ta on lisaks soome keelele laulnud ka veel inglise, rootsi, saksa, prantsuse, heebrea ja jidiši keeles.

## Välislingid
* Koduleht
Emmaljunga

**Emmaljunga** on küla Rootsis Hässleholmi vallas. Asub umbes 30 km Hässleholmist põhja pool.

Asula tekkis 1892. aastal rajatud Markarydsbanani raudtee ühe jaama juurde.

1925. aastal asutati külas Emmaljunga Barnvagnsfabrik AB.

Külas on saalihokiklubi.
Petter Morottaja

**Petter Jori Andaras Morottaja** (sündinud 11. juulil 1982 Inaris) on inarisaami kirjanik, ajakirjanik ja õpetaja.

17-aastaselt avaldas ta oma esimese raamatu "Suábi maainâs". 

25-aastaselt kandideeris ta Soome saami parlamenti, kuid ei osutunud valituks. 

Inari saami keelt edendava ühenduse Anarâškielâ servi aktiivse liikmena nimetati ta ühenduse ajakirja Kierâš peatoimetajaks. Lisaks sellele õpetab Petter Morottaja Inari saami keelt mitmes kohas, sealhulgas Helsingi Ülikoolis.

## Looming

Morottaja esimene raamat "Suábi maainâs" oli esimene Inari saami keeles ilmunud *[[fantasy]]*-romaan. Aasta hiljem ilmus tema lasteromaan "Riävskánieidâ". Mõlemad raamatud kirjastas Anarâškielâ servi ja illustreeris Martti Rikkonen.

### Teosed
* "Suábi maainâs" 1999
* "Riävskánieidâ" 2000

## Isiklikku

Petter Morottaja isa on Inari saami keele edendaja Matti Morottaja ja noorem vend Mikkâl Morottaja tegutseb inarisaamikeelse räpparina, kasutades nime Amoc.
Wimme Saari

**Wimme Saari** (sündinud aastal 1959 Enontekiö vallas Kelottijärvis) on uuelaadse joigumistehnika loonud saami muusik. Tema loomingus lisandub traditsioonilisele joigumisele erinevaid hääle moodustamise viise ja mitmekesiseid meloodiaid. 

Wimme alustas kitarriga trubaduurina ja oli laulja ansamblites Tallari, Pohjantahti ja Hedningarna. Soome rahvusringhäälingus Yleisradio töötades leidis ta vanu joigude lindistusi, õppis nende järgi joiguma ja arendas uue joigumisstiili, milles on *[[ambient]]*-muusika mõju. Sellesse stiili kuuluvat loomingut avaldati esimest korda Rinneradio plaadil "Dance And Vision" 1990. aastal.

## Tunnustus
*1995 Soome aasta rahvamuusik
*2011 Teosto auhind

## Diskograafia
* Wimme, 1995
* Texas, 1996 (EP)
* Gierran, 1997
* Cugu, 2000
* Bárru, 2003
* Gapmu, 2003
* Mun, 2009

## Viited

## Välislingid
* Wimme Saari joikasi itsensä maailmalle. YLE arhiiv.
Kuraditosin (raadiosaade)

**"Kuraditosin"** oli Raadio 2-s aastatel 1994–1995 eetris olnud raadiosaade, milles eesti ansamblite laulude põhjal pandi igal nädalal kokku edetabel. Viimane saade oli eetris 23. septembril 1995. Saadet juhtisid Kaidi Klein ja Allan Roosileht ning hiljem ka Alari Kivisaar.

## Välislingid
*Saateid ERRi digiarhiivis
Sud Sardegna provints

**Sud Sardegna provints** (Lõuna-Sardiinia) on provints Itaalias Sardiinia maakonnas. Provintsi esialgne keskus on Carbonia.

Provints moodustati 2016. aastal. See koosneb endisest Cagliari provintsist (välja arvatud città metropolitana di Cagliari 17 valda), endisest Medio Campidano provintsist, endisest Carbonia-Iglesiase provintsist ning Seui ja Genoni vallast, mis kuulusid enne vastavalt Ogliastra ja Oristano provintsi.

## Haldusjaotus
Sud Sardegna provints jaguneb 107 omavalitsusüksuseks (*comune*).

## Viited
Hwang Kyo-ahn

**Hwang Kyo-ahn** (korea keeles 황교안; sündinud 15. aprillil 1957 Seoulis) on Lõuna-Korea poliitik. Ta oli 18. juunist 2015 kuni 11. maini 2017
Lõuna-Korea peaminister. Lisaks oli ta 9. detsembrist 2016 kuni 10. maini 2017 Lõuna-Korea presidendi kohusetäitja.

Ta sündis 1957. aastal Seoulis. Ta lõpetas aastal 1981 Sungkyunkwani ülikooli õigusteaduse bakalaureusekraadiga. Aastal 2006 sai ta õigusteaduse magistriks.

Ta töötas üle 30 aasta prokurörina. 11. märtsist 2013 kuni 18. juunini 2015 töötas ta Lõuna-Korea justiitsministrina. 18. juunist 2015 kuni 11. maini 2017 oli ta Lõuna-Korea peaminister. Lisaks oli ta 9. detsembrist 2016 (pärast Park Geun-hye tagandamist) kuni 19. märtsini 2017 Lõuna-Korea presidendi kohusetäitja.

## Isiklikku
Ta on abielus, tal on poeg ja tütar. Usutunnistuselt on ta baptist.

## Viited
Kuller (ansambel)

**Kuller** oli 1984. aastal asutatud Eesti ansambel. 

Ansambel pälvis 1984. aasta Tartu muusikapäevadel parima debütandi nimetuse.

## Koosseis
*Margus Mõttus – kitarr
*Arvo Urb – trummid
*Toomas Vanem – kitarr
*Tarmo Adson – viiul, kitarr
*Mart Jürisalu – klaver, flööt
*Mart Metsala – klahvpillid
*Alari Piispea – bass, klarnet
*Siim Poll – klaver

## Viited

## Välislingid
*Ansamblist Muusika.ee andmebaasis